Twee kritiek ná gru-ongeluk op N1Foto: Twitter Chris Botha, woordvoerder van Netcare 911, het gesê die ongeluk het omstreeks 09:00 op die N1-hoofweg naby die Zambesi-afrit in Pretoria plaasgevind. “Toe paramedici op die toneel opdaag, was die twee insittendes van ŉ Land Rover Discovery 4 in die wrak van die motor vasgekeer,” het hy gesê. “Brandweermanne moes meganiese toerusting gebruik om die wrak oop te sny, terwyl paramedici vinnig gewerk het om die insittendes te stabiliseer.” Dit het 45 minute gevat om die mans uit die wrak te bevry, waarna een pasiënt per helikopter en die ander per ambulans na ŉ hospitaal geneem is. Die oorsaak van die ongeluk is nie bekend nie en sal deel vorm van die polisieondersoek. Verkeer is erg ontwrig weens die ongeluk.